Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 51/12)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Kansallisen asiakirjan numero: 1/2001

1. Jäsenvaltion toimivaltainen viranomainen

Nimi: Ministero delle Politiche agricole e forestali

Osoite: Via XX Settembre 20, I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä

2.1 Nimi: Consorzio per la tutela del carciofo romanesco

2.2 Osoite: Via Fabio Massimo 72, I-00192 Roma

2.3 Kokoonpano: tuottaja/jalostaja (x) muu ( )

3. Tuotelaji: Luokka 1.6 Hedelmät ja vihannekset - Cynara Scolymus L.

4. Eritelmä (yhteenveto 4 artiklan 2 kohdan edellytyksistä)

4.1 Nimi: "Carciofo Romanesco del Lazio"

4.2 Kuvaus: Tuoreella Carciofo Romanesco del Lazio -latva-artisokalla on seuraavat ominaisuudet:

- pallomaiset tiiviit mykeröt, joiden kärjessä on tyypillinen aukko,

- väri vaihtelee vihreästä violettiin,

- uloimmat verholehdet vihreät, violetinsävyiset,

- päämykerön halkaisija vähintään 10 senttimetriä,

- sivumykeröiden halkaisija vähintään 7 senttimetriä.

4.3 Maantieteellinen alue: Carciofo Romanesco del Lazio -latva-artisokkaa tuotetaan seuraavien Lazion alueella sijaitsevien Viterbon, Rooman ja Latinan provinsseihin kuuluvien kuntien alueella: Montalto di Castro, Canino, Tarquinia, Allumiere, Tolfa, Civitavecchia, Santa Marinella, Campagnano, Cerveteri, Ladispoli, Fiumicino, Roma, Lariano, Sezze, Priverno, Sermoneta ja Pontinia.

4.4 Alkuperätodisteet: Eräiden kirjallisten lähteiden mukaan latva-artisokan viljely olisi aloitettu Lazion alueella jo etruskiajalla. Monteluccin (vrt. Pignatti) mukaan latva-artisokka olisi peräisin läntisen Välimeren alueelta, koska egyptiläiset ja juutalaiset eivät tunteneet sitä ja koska eräissä Tarquinian etruskihautausmaan hautojen seinäkoristeissa on kuvattuna latva-artisokan lehtiä. Kirjoittajan mukaan nimenomaan etruskit ottivat latva-artisokan viljelykäyttöön. Väitettä tukee Cynara Cardunculus -lajin (ruotiartisokka) runsas esiintyminen Civitavecchian ja Tolfan välisellä kukkulaisella alueella aina Cerveterin lähistölle asti. Myöhempinä aikoina latva-artisokan viljely Laziossa koki uuden nousukauden toisen maailmansodan jälkeen, koska laji ei edellyttänyt suuria tuotantokustannuksia ja sen tuottavuus säilyi hyvänä 6-7 vuotta. Viljelyn saama laaja suosio ja pyrkimys alueella tuotetun korkealaatuisen latva-artisokan tunnetuksi tekemiseen johtivat siihen, että vuonna 1950 Ladispolin alueella alettiin viettää Sagra del Carciofo -juhlaa. Asianmukaisesti hyväksytty valvontaelin varmistaa tuotteen jäljitettävyyden pitämällä päivitettyä luetteloa tuottajista. Se tarkastaa tuotantomenetelmät, tuotteen ominaisuudet, luetteloon merkittyjen viljelijöiden tuottamat määrät ja tuotteen toimittamista kuluttajille koskevat yksityiskohtaiset säännöt.

4.5 Tuotantomenetelmä: Carciofo Romanesco del Lazio -latva-artisokan tuotantoon käytettävät lajikkeet ovat "Castellammare" ja "Campagnano" sekä niiden kloonit.

Carciofo Romanesco del Lazio -latva-artisokan viljely edellyttää ennen istuttamista maaperän huolellista muokkausta, lannoittamista ja pinnan lopullista tasoittamista. Taimet istutetaan elokuun ja lokakuun välisenä aikana. Kasveja pidetään viljelyssä enintään neljä vuotta, viljelykierto on kolmivuotinen. Tyypillisiä vaiheita latva-artisokan viljelyssä ovat päämykeröt kasvattaneiden varsien katkaiseminen ja ylimääräisten nuppujen poistaminen käsin. Carciofo Romanesco del Lazio -latva-artisokan annetaan kasvattaa ainoastaan yksi nuppu kasvia kohti. Sadonkorjuu alkaa tammikuussa, ja se voi sääolosuhteista riippuen jatkua toukokuuhun asti.

4.6 Yhteys maantieteelliseen alkuperään: Carciofo Romanesco del Lazio -latva-artisokan tuotantoalueelle on ominaista lajin viljelylle erittäin suotuisa tasainen ilmasto. Tammikuun, vuoden kylmimmän kuukauden keskilämpötila on + 3 + 6 °C. Latva-artisokan viljelyn kannalta se on ihanteellista, koska meren lauhentavan vaikutuksen ansiosta lämpötila ei koskaan laske nollan alapuolelle.

Heinäkuun, vuoden kuumimman kuukauden keskilämpötila on + 21 + 24 °C, ja auringonpaistetta saadaan vuodessa 2000-2200 tuntia. Myös sademäärä ja sen jakautuminen ovat suotuisat latva-artisokan viljelylle.

Viljelymaa on rakenteeltaan keskimääräisen tiivistä. Sen pH on 6,5-7,5 ja kalkkipitoisuus 2-3.

Edellä mainitut luonnon-, ilmasto- ja maaperäolosuhteet ovat ratkaisevia Carciofo Romanesco del Lazio -latva-artisokan erityisominaisuuksien kannalta. Niihin vaikuttavat myös ihmisen työ ja perinteiset viljelymenetelmät, kuten orgaanisen aineksen lisääminen maaperään pilkkomalla ja hautaamalla viljelyjäte maahan tai nuppujen poistaminen siten, että kutakin kasvia kohti jätetään kehittymään ainoastaan yksi ennalta valittu mykerö.

Luonnon ja ihmisen yhteisvaikutuksen seurauksena Carciofo Romanesco del Lazio -latva-artisokan laatuominaisuudet ovat ainutlaatuiset, eikä niitä voi verrata muihin lajikkeisiin eikä edes kohdassa 4.5 mainittuihin kahteen lajikkeeseen, jos niitä viljellään jollakin toisella maantieteellisellä alueella.

Lienee tarpeetonta enää korostaa tuotteen saamaa mainetta, kun tiedetään sen lukeutuvan alueen tärkeimpiin rikkauksiin, jolle on omistettu jopa useita juhlia ja karnevaaleja.

4.7 Valvontaelin Nimi: Agroqualità - Società per la certificazione della qualità nell'agroalimentare srl

Osoite: Via Montebello, I-00185 Roma

4.8 Merkintä Nimityksen "Carciofo Romanesco del Lazio" IGP (SMM) lisäksi sallitaan sellaisten merkintöjen käyttö, joissa viitataan nimiin, toiminimiin tai muihin kuin mainostamistarkoituksessa käytettäviin tavaramerkkeihin ja jotka eivät johda kuluttajaa harhaan. Myös kohdassa 4.3 mainitulla latva-artisokan tosiasiallisella alkuperäalueella sijaitseviin kuntiin, taajamiin, alueisiin, maatiloihin tai paikkoihin viittaavien maantieteellisten ja paikannimien käyttö sallitaan. Lisäksi on oltava merkittynä graafinen tunnus, joka liittyy erityisellä ja yksiselitteisellä tavalla tuotteen logoon ja jota on käytettävä erottamattomana osana suojattua maantieteellistä merkintää. Graafinen tunnus on soikea, ja sen keskelle on kuvattu latva-artisokka. Tunnuksen tarkka kuvaus ja käytettävät värit sisältyvät tuotantoeritelmään. Logo on esitetty liitteessä.

Pakkausten on oltava sinetöityjä, ja niiden päällä voi olla muovinen verkko tai läpinäkyvä muovikelmu. Merkki kiinnitetään pakkauksen kylkeen. Jos tuote myydään nipuissa, se kiinnitetään nauhaan, jolla nippu sidotaan.

Paikallisen perinteisen kulutuksen yhteydessä ja yksinomaan Lazion alueella sallitaan Carciofo Romanesco del Lazio -latva-artisokan myynti kymmenen kappaleen nipuissa siten, että lehdet on jätetty paikalleen ja varsi saa olla pidempi kuin 10 senttimetriä, tai kappalemäärältään määrittämättömissä kartiomaisissa nipuissa ilman lehtiä.

4.9 Kansalliset vaatimukset: -

EY-nro: G/IT/00183/2001.02.08.

Täydellisen asiakirjan vastaanottopäivä: 28. marraskuuta 2001.